1. ปัจจัยความเสี่ยง

จากลักษณะการประกอบธุรกิจของบริษัท
ปัจจัยความเสี่ยงที่อาจเกิดขึ้นและมีผลกระทบต่อการดำเนินงานในอนาคตของบริษัทมีดังนี้

1.  ความเสี่ยงจากการประกอบธุรกิจ

ลูกหนี้

บริษัทฯ ขายสินค้าและบริการที่เกี่ยวข้องกับบ้านและที่อยู่อาศัยโดยแบ่งกลุ่มลูกค้าเป็น 2 กลุ่ม คือ
กลุ่มลูกค้ารายย่อย ซึ่งเป็นการขายเงินสด และกลุ่มผู้รับเหมาก่อสร้างทั่วไป
ซึ่งเป็นการขายโดยให้เครดิต ทั้งนี้ในปี 2545 และปี 2546
บริษัทมีสัดส่วนการขายเงินสดคิดเป็นสัดส่วนร้อยละ 91 และ 93 ของยอดขายทั้งหมดตามลำดับ
ซึ่งนอกจากจะช่วยลดความเสี่ยงจากหนี้สูญแล้วยังช่วยให้สภาพคล่องของบริษัทดีขึ้นด้วย
อีกทั้งในการขายเงินเชื่อ หรือให้เครดิตนั้น
บริษัทจะเน้นการขายให้กับเจ้าของโครงการที่มีฐานะการเงินที่ดีซึ่งเป็นกลุ่มผู้ถือหุ้นของบริษัท เช่น
แลนด์ แอนด์ เฮ้าส์ และ ควอลิตี้ เฮ้าส์
หรือผู้รับเหมาที่มีหนังสือค้ำประกันแทนการขายผู้รับเหมารายย่อยทั่วไป ทั้งนี้ ณ สิ้นปี 2545 และปี
2546 บริษัทมีลูกหนี้ค้างชำระอยู่ 183.9 และ 142.4 ล้านบาท
มีสำรองค่าเผื่อหนี้สงสัยจะสูญคิดเป็นมูลค่าประมาณ 43.2 และ 21.2 ล้านบาท ตามลำดับ
ซึ่งผู้บริหารได้ประเมินระยะเวลาที่กำหนดในการชำระหนี้และสถานะทางการเงินของลูกหนี้แต่ละรายแล้วบริษัทเห็นว่าค่าเผื่อหนี้สงสัยจะสูญที่ตั้งไว้เพียงพอและเหมาะสมแล้ว

ยอดขาย

ในปี 2544, 2545 และ 2546 บริษัทมียอดขาย 3,231.54, 4,563.64 และ 6,752.97
ล้านบาท ตามลำดับ และมีอัตราการเพิ่มขึ้นของยอดขายเท่ากับ 47.7, 41.2 และ 48.0
ตามลำดับ ทั้งนี้ยอดขายที่เพิ่มขึ้นมาจากการที่ลูกค้าเปลี่ยนพฤติกรรมการซื้อสินค้าจากร้านค้าแบบเดิม
(Traditional Trade) มาสู่ร้านค้าที่มีรูปแบบทันสมัย (Modern Trade)
ซึ่งบริษัทได้เน้นการดำเนินธุรกิจให้ตอบสนองความต้องการของลูกค้าทั้งในกลุ่มที่อยู่อาศัยเดิม
และกลุ่มที่อยู่อาศัยใหม่ โดยมีสินค้าที่หลากหลาย และมีให้เลือกครบครัน (Variety and
Assortment) ในราคาที่เหมาะสม ตลอดจนมีผู้เชี่ยวชาญสินค้า (Professional Staff)
คอยให้คำแนะนำ และมีบริการหลังการขาย (After Sales Service)
เพื่อเสริมสร้างความประทับใจและความพึงพอใจให้กับลูกค้าโดยตลอดและต่อเนื่อง

การลงทุน

ปัจจุบันบริษัทมีสาขาที่เปิดดำเนินการแล้วทั้งสิ้น 16 สาขา และในปี 2547
บริษัทมีโครงการที่จะเปิดสาขาอีก 4 แห่ง คือ สาขาแจ้งวัฒนะ, หาดใหญ่, บางนา-ตราด
และสาขาที่ 4 ที่อยู่ระหว่างการหาทำเลและเจรจาตกลง ซึ่งคาดว่าจะใช้เงินลงทุนประมาณ 1,000
ล้านบาท ทั้งนี้จากการที่บริษัทมีนโยบายที่จะขยายสาขาอย่างต่อเนื่อง
ซึ่งอาจมีความเสี่ยงในกรณีที่ผลประกอบการของสาขาที่เปิดใหม่ไม่เป็นไปตามเป้าหมายที่ได้ประมาณการไว้
และอาจส่งผลกระทบต่อผลประกอบการโดยรวมนั้น
บริษัทจึงมีมาตรการที่จะลดความเสี่ยงจากการลงทุนขยายสาขา
โดยการตัดสินใจที่จะเปิดสาขาใหม่ในแต่ละครั้ง
บริษัทจะทำการศึกษาถึงลักษณะทำเลที่ตั้งที่อยู่ใกล้แหล่งชุมชน เงินทุน ยอดขาย จุดคุ้มทุนในการลงทุน
อัตราผลตอบแทนหรือกำไรที่จะได้รับ และความพร้อมของบุคลากรในการขยายสาขา และในปี 2547
นี้ บริษัทยังมีโครงการสร้างศูนย์กระจายสินค้า (Distribution Center)
แห่งใหม่ขึ้นที่อำเภอวังน้อย จังหวัดพระนครศรีอยุธยา โดยมีวัตถุประสงค์ คือ
เป็นศูนย์กระจายสินค้าเต็มรูปแบบจากผู้ขาย (Vendor) ถึงผู้ซื้อ (Customer)
อีกทั้งเพื่อช่วยลดต้นทุนการขนส่ง และเพิ่มประสิทธิภาพในการบริหารสินค้าคงคลังอีกด้วย

2.  ความเสี่ยงจากการแข่งขัน

ธุรกิจของบริษัทเป็นธุรกิจค้าปลีกที่มีคู่แข่งขันทางตรง ได้แก่ โฮมเวิร์ค
และคู่แข่งขันทางอ้อมหลายทาง เช่น จากร้านค้าปลีกหรือห้างสรรพสินค้า ร้านค้าสินค้าเฉพาะอย่าง
(Specialty Store) และร้านค้าย่อยทั่วไป แต่บริษัทได้สร้างความแตกต่างจากธุรกิจค้าปลีกอื่น
โดยมุ่งเน้นที่จะจำหน่ายสินค้าและบริการที่เกี่ยวข้องกับการก่อสร้าง ซ่อมแซม ตกแต่ง
และต่อเติมบ้านและที่อยู่อาศัยครบวงจร มีการจัดหาสินค้าที่มีคุณภาพดีในราคาถูก
โดยเน้นความหลากหลายและมีให้เลือกครบครัน (Variety and Assortment)
จัดให้มีบริการผู้รับเหมารายย่อยในงานต่าง ๆ อาทิ งานระบบไฟฟ้า ระบบประปา งานซ่อมแซม
และต่อเติมบ้าน เป็นต้น ตลอดจนการให้ความรู้เกี่ยวกับตัวสินค้าและวิธีการใช้งานแก่ลูกค้า
เพื่อช่วยให้ลูกค้าตัดสินใจเลือกซื้อสินค้าที่เหมาะสมกับการใช้งานจริง
และสามารถประกอบและติดตั้งได้ด้วยตนเอง (Do It Yourself)
รวมทั้งเน้นการขยายช่องทางการจำหน่ายเพื่อเพิ่มความสะดวกให้แก่ลูกค้า
โดยการขยายสาขาให้ครอบคลุมพื้นที่หลักที่เป็นแหล่งชุมชนทั้งในเขตกรุงเทพมหานครและปริมณฑล
และต่างจังหวัด

นอกจากนี้ บริษัทได้เน้นการเพิ่มประสิทธิภาพการบริหารภายใน
เพื่อเสริมสร้างศักยภาพและความได้เปรียบ ในการแข่งขันกับคู่แข่งขันทั้งภายในประเทศ
และคู่แข่งจากต่างประเทศ ที่อาจจะเข้ามาในธุรกิจนี้ในอนาคต

  1.3 ความเสี่ยงจากอัตราแลกเปลี่ยน

ณ สิ้นปี 2546 บริษัทไม่มีหนี้สินต่างประเทศ จึงไม่มีความเสี่ยงจากอัตราแลกเปลี่ยนในอนาคต
อย่างไรก็ตาม บริษัทมีนโยบายที่จะทำ Forward Contact
สำหรับหนี้ที่จะถึงกำหนดชำระเพื่อลดความเสี่ยงจากความผันผวนของอัตราแลกเปลี่ยน